**Emlékeztető az Operációkutatási Tudományos Bizottság üléséről**

Helyszín: MTA Titkárság.

Időpont: 2015. április 29. 11:00

Jelen vannak:

Szavazati jogú tagok: Csendes Tibor, Fábián Csaba, Frank András, Fülöp János, Galántai Aurél, Gerencsér László, Illés Tibor, Maros István, Páles Zsolt, Szántai Tamás és Szeidl László.

Tanácskozási jogú tagok: Bozóki Sándor, Horváth Zoltán és Krész Miklós.

Kimentését kérte: Forgó Ferenc és Komlósi Sándor.

Csendes Tibor elnök megállapítja, hogy a gyűlés határozatképes, és bemutatja a kooptált tagokat.

**1. napirendi pont: Illés Tibor beadandó akadémiai doktori pályázatának előzetes megbeszélése.**

Illés Tibor ismerteti tudományos tevékenységét és eredményeit. Előadásának címe:

“Linear optimization: pivot vs. interior point algorithms”.

A Bizottság Illés Tibor munkáját pozitívan értékelte, az eredményeket elegendőnek ítélte, és az alábbi tanácsokat fogalmazta meg:

* A saját eredményeket érdemes jobban kiemelni. A disszertáció koherens és világos struktúrájú legyen. Tisztán látható legyen, hogy mely eredmények fontosak. Emellett lehetnek kiegészítő eredmények. A lényeges eredményeket bizonyítani kell, a többit csak felsorolni.
* Alkalmazásokról érdemes beszámolni, ezek publikált alkalmazások legyenek.
* A habitusvizsgálathoz 5 cikket kell kiválasztani. A publikációs fórumok ereje tekintetében a Bizottság arra az álláspontra helyezkedett, hogy a jelölt hatástényezővel rendelkező cikkei átlagon fölüli szintűek. Jó, ha van egyszerzős cikk, vagy saját doktoranduszokkal közösen írt cikk. Többszerzős cikkek esetén tisztázandó, hogy melyek a saját eredmények.
* A belső pontos algoritmusok területén magyar kutatók jelentős vagy éppen alapvető eredményeket értek el, pl. Sonnevend, Terlaky és Mészáros. Érdemes a saját eredmények viszonyát ezekhez tisztázni.
* Ha az eredmények más tudományterületeken is alkalmazhatók, akkor ezzel érdemes bővebben foglalkozni.
* A cím pontosítandó. Jelen formájában túl hangsúlyos a lineáris optimalizálás. Nagyobb hangsúlyt kaphatnának az algoritmusok, és általánosabb feladatot lehetne kiemelni, pld. így: “Pivot vs. interior point algorithms in LCP and related topics”.
* Figyelembe kell venni, hogy a védésen legfeljebb félórás előadást lehet tartani.

**2. napirendi pont: Állásfoglalás köztestületi jelentkezésről.**

A Bizottság rövid vita után egyhangú szavazással támogatta Kovács Edith Alice köztestületi tagfelvételi kérelmét.

**3. Egyebek.**

Az első Osztrák-Magyar Operációkutatási Konferencia idén Győrben kerül megrendezésre.

Budapest, 2015. április 29.